Z A P I S N I K
28. sjednice Vijeća Gradske četvrti Brezovica, 
održane 24. kolovoza 2023. u sjedištu Gradske četvrti Brezovica,
 Brezovička cesta 100, s početkom u 17,00 sati


Nazočni članovi Vijeća Gradske četvrti Brezovica: 
Tomislav Cavrić, Ivan Pucko, Irena Borovina, Zdravko Harmicar, Ivica Kovačić, Ivica Mavračić, Marina Pucević i Nenad Žugaj.

Nenazočni članovi Vijeća Gradske četvrti Brezovica:
Vladimir Iviček, Zlatko Katulić i Srećko Tatar.

Nazočni djelatnici Gradskog ureda za mjesnu samoupravu, promet, civilnu zaštitu i sigurnost:
Petar Vukelić, voditelja P.O. Brezovica (Novi Zagreb)
Lidija Špišić, stručna referentica za rad tijela mjesne samouprave

Ostali nazočni:
Marina Kocijan, tajnica Kulturnog umjetničkog društva „Sveta Ana“ Odranski Obrež
Ivan Tuščić, zapovjednik Dobrovoljnog vatrogasnog društva „Odranski Obrež“

Sjednicu otvara Tomislav Cavrić, predsjednik Vijeća Gradske četvrti Brezovica i pozdravlja članove Vijeća, tajnicu KUD-a „Sveta Ana“ Odranski Obrež i zapovjednika DVD-a „Odranski Obrež“. 
Konstatira da sjednici nazoči 8 od 11 članova Vijeća te da su stečeni uvjeti za raspravu i pravovaljano odlučivanje.
[bookmark: _GoBack]Prije utvrđivanja dnevnog reda, predsjednik otvara raspravu o zapisniku 27. sjednice.
Budući da nema primjedba na zapisnik, predsjednik predlaže usvajanje zapisnika. 
Vijeće je jednoglasno (8 „za“) usvojilo zapisnik 27. sjednice.
Predsjednik konstatira da su članovi Vijeća primili prijedlog dnevnog reda i materijale. Pita ima li prijedloga za dopunu.
Budući da nema prijedloga za dopunu te da sjednici nazoče gosti, predlaže zamjenu redoslijeda prve i druge točke dnevnog reda te daje prijedlog dnevnog reda na glasovanje. 
Vijeće je jednoglasno (8 „za“) usvojilo 

dnevni red:     

1. Prijedlog zaključka o potrebi osiguravanja dodatnog prostora mjesne samouprave u Odranskom  Obrežu
2. Prijedlog zaključka o potrebi žurnog projektiranja i izvedbi semafora na ulici Kraljevečki brijegi ispred škole u Kupinečkom Kraljevcu
3. Pitanja, prijedlozi i obavijesti
         
       

Ad 1)  Prijedlog zaključka o potrebi osiguravanja dodatnog prostora mjesne samouprave 
           u Odranskom  Obrežu
 
          Predsjednik Vijeća, Tomislav Cavrić konstatira da su uz ovu točku dnevnog reda članovi Vijeća primili presliku zamolbe za odobrenje korištenja poslovnog prostora, Obreška cesta 119, što ju je KUD „Sveta Ana“ Odranski Obrež uputio prema Gradskom uredu za upravljanje imovinom i stanovanje i Gradskom uredu za kulturu, međugradsku suradnju i civilno društvo, zaključak Vijeća Mjesnog odbora Odranski Obrež i prijedlog zaključka Vijeća Gradske četvrti te daje riječ predstavnicima navedenih udruga da članove Vijeća upoznaju s problematikom korištenja navedenog prostora.
        Tajnica, Marina Kocijan, upoznaje članove Vijeća sa radom, potrebama i problemima KUD-a „Sveta Ana“.  Od 2009. godine kada je potkrovlje objekta, Obreška cesta 119, sredstvima Vijeća Gradske četvrti Brezovica uređeno, temeljem usmenog dogovora s DVD-om „Odranski Obrež“, KUD koristi dvoranu u potkrovlju za održavanje proba budući da je tada bila informacija da je prostor u vlasništvu DVD-a „Odranski Obrež“. DVD dvoranu koristi jednom godišnje za održavanje sjednice Skupštine i prema potrebi za održavanje vatrogasne škole, a KUD ustupa termin ukoliko dvorana treba DVD-u, odn. prilagođava se potrebama DVD-a bez obzira na dogovorene termine korištenja prostora. Kako je KUD sada informiran da će prostor u Obreškoj cesti 119 biti dodijeljen samo DVD-u, radi očuvanja kontinuiteta rada, morali su se obratiti nadležnim uredima za pomoć u rješavanju problematike.
        Zapovjednik DVD-a „Odranski Obrež“, Ivan Tuščić upoznaje članove Vijeća sa aktivnostima i potrebama DVD-a, odnosno problemima održavanja i korištenja prostora na lokaciji Obreška cesta 119 te da je upitna statika objekta.  Ističe da je prije DVD koristio prostor u prizemlju, a prostor u potkrovlju je bio tavan koji je prokišnjavao. Kada je utvrđeno da je neophodno izvršiti rekonstrukciju krovišta, na sastanak koji je sazvan u cilju rješavanja navedene problematike, bile su pozvane sve udruge koje djeluju u Odranskom Obrežu, no nisu iskazale interes za sudjelovanje u sanaciji krovišta te je krovište uređeno na traženje DVD-a sredstvima Vatrogasne zajednice Grada Zagreba. Nadalje, upoznaje Vijeće sa prihodima DVD-a te sa problematikom rashoda DVD-a te navodi da su najveći trošak režije koje mora podmiriti DVD, uz sufinanciranje Vatrogasne zajednice Grada Zagreba. Budući  da je Gradska skupština Grada Zagreba donijela Odluku o davanju u zakup gradskih prostora udrugama i ostalim organizacijama civilnog društva kojim bi se prostori dodjeljivali temeljem javnog natječaja te da je na popisu poslovnih prostora i prostor na adresi Obreška cesta 119, DVD će se javiti na navedeni natječaj.
Tajnica KUD-a, Marina Kocijan upoznaje članove Vijeća da je KUD sudjelovao u sufinanciranju troškova grijanja, no i nakon nabave lož ulja, u prostoru je bilo hladno.
Zapovjednik DVD-a, Ivan Tuščić navodi da je sustav grijanja prostora tada bio loš. Nedostatak je uklonjen, trošak je podmirio DVD kao i sve druge troškove održavanja objekta.
Nakon rasprave u kojoj su sudjelovali članovi Vijeća Irena Borovina, Ivica Kovačić, Ivica Mavračić, predsjednik Vijeća Tomislav Cavrić iznosi da je Prijedlogom zaključka ponuđeno rješenje kojim bi se izbjegli trenutni problemi u korištenju poslovnog gradskog prostora u Obreškoj cesti 119 te  napominje da o navedenom prijedlogu dogovor moraju postići pročelnici nadležnih ureda. Budući da nema prijedloga za izmjenu i dopunu, Prijedlog zaključka daje na glasovanje.
Vijeće je većinom glasova (7 „za“ i 1 „suzdržan“) donijelo


ZAKLJUČAK
o prijedlogu osiguravanja dodatnog prostora mjesne samouprave
u Odranskom Obrežu

1. Vijeće Gradske četvrti Brezovica ponovno je razmotrilo potrebu rješavanja nedostatka 
    prostora za aktivnosti Kulturno – umjetničkog društva „Sveta Ana“ i građana na području 
    naselja Odranski Obrež.

2. Vijeće Gradske četvrti Brezovica predlaže da se gradski prostor u potkrovlju objekta u 
    Odranskom Obrežu, Obreška cesta 119, namjeni za potrebe lokalne zajednice  (mjesne 
    samouprave) te da se uvrsti u Zaključak o prostorima mjesne samouprave.

3. Ovaj se zaključak dostavlja Gradskom uredu za mjesnu samoupravu, promet, civilnu zaštitu 
    i sigurnost.                        


Ad 2) Prijedlog zaključka o potrebi žurnog projektiranja i izvedbi semafora na ulici 
          Kraljevečki brijegi ispred škole u Kupinečkom Kraljevcu

       Predsjednik Vijeća, Tomislav Cavrić konstatira da su članovi Vijeća primili prijedlog zaključka sa prilozima u pisanom obliku, obrazlaže isti te otvara raspravu. 
       Budući da se nitko ne javlja za riječ, Prijedlog zaključka daje na glasovanje.
 Vijeće je jednoglasno (8 „za“) donijelo

ZAKLJUČAK
o podržavanju prijedloga za žurno projektiranje i izvedbu semafora u ulici Kraljevečki brijegi ispred škole u Kupinečkom Kraljevcu
           

 
1. Vijeće  je razmotrilo prijedlog Vijeća Mjesnog odbora Kupinečki Kraljevec I. da se za rješavanje potrebe za smirivanje prometa u ulici Kraljevečki brijegi, u zoni škole žurno pristupi projektiranju i izvedbi semafora.
              
2. Vijeće je suglasno s prijedlogom iz točke 1. ovog zaključka te predlaže da se za smirivanje prometa na predmetnoj lokaciji žurno pristupi provođenju postupka kojim bi se instalirao semafor kao kvalitetnija opcija za povećanja sigurnosti pješaka, poglavito djece.

3. Ovaj se zaključak dostavlja Gradskom uredu za mjesnu samoupravu, promet, civilnu 
zaštitu i sigurnost na dalje postupanje. 

                                                                                                               
Ad 3)  Obavijesti, pitanja i prijedlozi            
       
         Predsjednik Vijeća, Tomislav Cavrić informira članove Vijeća da su zaprimljene trase prometovanja autobusa za prijevoz školske djece u narednoj školskoj godini te moli članove Vijeća da ih prouče te mu dostave eventualne primjedbe. Iste će proslijediti i predsjednicima vijeća mjesnih odbora. Napominje da primjedbe treba dostaviti hitno kako bi ih mogao proslijediti na dalje postupanje radi početka školske godine.
        Članica Vijeća, Marina Pucević moli da se ispita je li u planu prijevoz školske djece do okretišta u ulici Prširi.
        Član Vijeća, Ivica Kovačić iznosi nezadovoljstvo budući da djeca iz Kupinečkog Kraljevca za odlazak u školu u poslijepodnevnoj smjeni imaju polazak autobusa cca dva sata prije početka nastave te da bi bilo dobro da je uz trasu prometovanja školskog autobusa priložen i termin dolaska na autobusne stanice.
         Ivica Mavračić informira članove Vijeća o uspjesima mladih DVD-a “Horvati” te da 16. rujna planiraju održati svečanost. Pita ima li Vijeće mogućnost nabaviti šator za navedeno događanje.
         Predsjednik Vijeća, Tomislav Cavrić podsjeća da su sredstva s pozicije “ostali nespomenuti rashodi” znatno smanjena u ovoj godini te su početkom godine raspoređena i  tijekom ljeta utrošena za manifestacije u Gradskoj četvrti Brezovica.
        Voditelj P.O. Brezovica, Petar Vukelić informira članove Vijeća o realizaciji Plana komunalnih aktivnosti Gradske četvrti Brezovica u 2023., asfalterskog programa i Programa građenja komunalne infrastrukture na području Grada Zagreba u 2023. 
          Budući da se nitko ne javlja za riječ, predsjednik, Tomislav Cavrić zahvaljuje članovima Vijeća na radu te zaključuje 28. sjednicu  Vijeća Gradske četvrti Brezovica.

  
          Dovršeno u 18,05 sati.
            Zapisnik izradila:
                Lidija Špišić



   KLASA: 024-08/23-002/221
   URBROJ:251-13-11-8/005-23-2
   Brezovica, 24. kolovoza 2023.
                                                                                                           Predsjednik
                                                                                                    Vijeća Gradske četvrti
                                                                                                              Brezovica

                                                                                       Tomislav Cavrić, mag.ing.el.techn.inf.



	Izvješće o glasanju na sjednicama - 28. sjednica GČ Brezovica - 24. kolovoza 2023.

	
	
	
	
	
	
	
	

	Članovi Vijeća

*  ZA=  +	
    PROTIV=  -
    SUZDRŽAN=  0	
    NIJE PRISUTAN= prekrižiti ime	




